《题史元量芳润堂》
宋代·郭印

圣经杲杲日翔空，元与后学开愚蒙。
著述成书不得已，令人诵习知吾宗。
辞文旨远非外至，一一流出自胸中。
如木有根水有源，敷荣浸渍乃无穷。
此道含灵悉具足，圣人庸人心本同。
如何异见立仁智，百辙千歧碍不同。
寻枝逐派遂忘返，痴儿失路迷西东。
岂无达者为拈出，抉剔众瞽刳群聋。
史侯名堂深意在，眼悬明镜磨青铜。
欲将妙义示当世，岂独用训垂髫童。
我初闻之喜击节，心心相照密冲融。
作诗粉饰虽赘语，要令万古还淳风。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。